Рат на Косову и Метохији и НАТО бомбародовање СР Југославије, завршени су 10. јуна 1999. потписивањем Кумановског споразума и усвајањем Резолуције 1244 у Савету безбедности Уједињених Нација. Након тога, Војска Југославије и Полиција Србије су се повукле са Косова и Метохије и место уступиле међународним мировним снагама (КФОР) и мисији Уједињених нација (УНМИК). Са Војском Југославије и Полицијом Србије, у централну Србију је избегло око 200.000 Срба у страху од албанског насиља. Село Старо Грацко са 300 становника, било је насељено Србима, изузев две албанске породице, али је било у потпуности окружено селима са искључиво албанским становништвом.